Predkladacia správa

Obdobie rokov 2002 – 2004 bolo obdobím presunu viac ako 400 kompetencií z orgánov štátnej správy na samosprávu v rámci programu decentralizácie verejnej správy. Presun sa vykonal v súlade so schváleným zákonom č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky, v piatich etapách:
1.	k 1. 1. 2002
2.	k 1. 4. 2002
3.	k 1. 7. 2002
4.	k 1. 1. 2003
5.	k 1. 1. 2004 

S decentralizáciou pôsobností súvisel aj proces decentralizácie majetku, ktorý s vykonávaním niektorých pôsobností súvisel, ako aj presun zamestnancov na niektorých úsekoch činnosti štátu. V rámci tohto procesu sa objavili niektoré otázky a otvorené problémy, ktoré ale nespochybňujú samotný proces decentralizácie. Boli spôsobené:
1.	etapizáciou procesu, počas rozpočtového roku bolo potrebné prepracovávať niektoré záležitosti týkajúce sa rozpočtovaných prostriedkov v štátnom rozpočte,
2.	vypracovaním a niekde podpisovaním delimitačných protokolov v rámci preberania majetku,
3.	vypracovaním a podpisovaním delimitačných protokolov v rámci prechodu pracovníkov v súvislosti so všetkými potrebnými náležitosťami, ako aj preberaním spisovej agendy na niektorých úsekoch činnosti,
4.	nedostatočným materiálnym a finančným zabezpečením preneseného výkonu štátnej správy na niektorých úsekoch činnosti.

Počas výkonu vyvstali na povrch aj niektoré ďalšie problémy založené priamo v zákone č. 416/2001 Z. z., najmä v súvislosti s preneseným výkonom štátnej správy na niektorých úsekoch činnosti. Ukázalo sa to hlavne pri prenesenom výkone štátnej správy na úseku stavebného konania, kde je každá obec stavebným úradom.

Zo strany obcí a ich organizácií dochádzalo a dochádza k sťažnostiam v súvislosti s nedostatočným financovaním preneseného výkonu štátnej správy, kedy napríklad na odborníkov s osobitnou spôsobilosťou neboli delimitované prostriedky na ich skutočný plat, ale len priemerný plat; všetky náklady súvisiace s preneseným výkonom štátnej správy však na základe ústavy a niektorých zákonov hradí štát. ZMOS takisto namieta aj nedostatočný počet delimitovaných tzv. prierezových pracovníkov v súvislosti s decentralizáciou kompetencií.

Na druhej strane vzniklo aj viacero nedorozumení, najmä v súvislosti s prechodom vlastníckeho práva k majetku. Titulom nadobudnutia vlastníckeho práva je zákon, ide o nadobudnutie vlastníckeho práva ex lege. Niektorí predstavitelia samosprávy sa ale mylne domnievali (domnievajú), že vlastníctvo prechádza na nich až podpisom delimitačného protokolu, čo nie je pravdou. Odmietajú podpisovať delimitačné protokoly v niektorých prípadoch (napr. modernizačný dlh), kedy to nie je celkom odôvodnené; na druhej strane do vlastníctva samosprávy prechádzajú aj nehnuteľnosti, ktoré sú ešte stále majetkovo nevysporiadané, viaznu na nich rôzne bremená (napríklad nevysporiadané reštitučné nároky), ktoré ale musí vyriešiť štát, je to jeho zodpovednosť, aj napriek tomu, že už nie je vlastníkom. Problematika financovania (hlavne) základného školstva je riešená osobitne.

Na základe týchto a ďalších skúseností, ktoré boli získané aj z iných zdrojov, inicioval splnomocnenec vlády SR pre decentralizáciu verejnej správy stretnutie zástupcov Ministerstva financií SR (štátny tajomník + 1) a zástupcov ZMOS (17. marca 2004), na ktorom si zúčastnené strany vrátane splnomocnenca vysvetlili svoje pozície a rámcovo pomenovali okruhy problémov, ktoré bude potrebné vyriešiť. ZMOS následne dodalo písomný materiál, v ktorom pomenoval problémové otázky, ktoré žiada riešiť spolu s vládou SR. Splnomocnenec distribuoval materiál dotknutým rezortom, ktoré sa mali v stanovenom termíne k uvedeným problémom vyjadriť; následne na to bolo na 11. mája 2004 zvolané ďalšie stretnutie splnomocnenca, reprezentantov ZMOS a zainteresovaných ministerstiev, kde si ešte dodatočne vysvetlili svoje postoje. Výsledok bol splnomocnencom spracovaný do materiálu, ku ktorému sa uskutočnilo rokovanie 20. mája 2004 pod vedením splnomocnenca, za účasti štátneho tajomníka Ministerstva vnútra SR, reprezentantov ZMOS a Ministerstva financií SR. Tu došlo (vo verbálnej rovine) k návrhom na riešenie problémov, spolu s návrhmi predbežných termínov, kedy by niektoré úkony mali byť uskutočnené. ZMOS ešte splnomocnencovi dodalo písomné stanovisko k spomenutému materiálu. 

Výsledkom niekoľkonásobného stretu názorov a konzultácií je tento predkladaný materiál – Návrh riešenia problémov decentralizácie. Keďže išlo len o problémy obcí, ktoré boli prerokovávané s predstaviteľmi ZMOS, materiál sa zaoberá len decentralizáciou na úrovni obce. Výnimku tvorí výnimku tvorí úloha majetkovoprávneho vysporiadania, ktorá sa týka aj vyšších územných celkov.

Vzhľadom na to, že ide o správu, ktorá má až následne iniciovať konkrétne opatrenia, materiál nemá finančné, ekonomické a enviromentálne vplyvy, vplyvy na zamestnanosť, štátny rozpočet a rozpočty obcí a vyšších územných celkov. Takéto vplyvy budú známe až po predložení materiálov, ktoré vyplývajú ako úlohy z návrhu uznesenia.